– Bu zavod tikilə-tikilə, artıq özü üçün Xəzərdə ən böyük üzən quru doklardan birini tikib istifadəyə verib. Bu gün həmin zavodda olan “28 may” adı verilən quru dok həmin zavodun özü tərəfindən inşa edilib. Eyni zamanda həmin açılış mərasimi üçün sonrada adı “SOCAR 1” qoyulan Xəzər Dəniz Gəmiçiliyi tərəfindən sifariş edilmiş bir yedək gəmisi tikilib istifadəyə verilmişdir. Hal-hazırda həmin zavodda sualtı tikinti gəmisi dediyimiz, “Şahdəniz” layihəsi üçün çox böyük əhəmiyyət kəsb edən, unikal texnoloji imkanlara malik sualtı tikinti gəmisi tikilir və bundan əlavə, Xəzər Dəniz Gəmiçiliyi üçün 3 ədəd 80 nəfərlik sərnişin gəmisi tikilir. Fevral-mart ayında biz bu gəmilərdən ikisini öz donanmamıza qəbul edəcəyik və istismara verəcəyik. Hal-hazırda bizim Bakı gəmiqayırma zavodu ilə bir neçə layihələrimiz müzakirə olunur. Bu layihələr bərə gəmiləri tikintisi, ro-ro tipli gəmilərin tikintisi, 7000 tonluq və ya 9500 tonluq tankerlərin tikintisi, 6000-6500 ton yükgötürmə qabiliyyətinə malik olan quru yük gəmilərinin tikintisindən ibarətdir. Sadaladığım layihələr sırf bizim nəqliyyat və ticarət donanmasına lazım olan gəmilərdir.